dh-unibe/image-text_koenigsfelden-charters-post-1500 huggingface dataset:
Ich, Margareta Schachin, beken unnd thuͦn kùndt gegen menglichem mit disem brieff,
als ich dan usz ursàchen, ✳ mich hierzù bewegende, ✳ in den willen kom̄en bin, ✳ mich von und
usz dem closter Kuͤngsfelden ze scheiden ✳ und weltlichen stand anzenemen, ✳ die wil man
aber mit mir, mins guͦts halb, ✳ so ich in das closter, ✳ es sye an barem gelt, ✳ lybding, cleider
und cleinetter, ✳ gepracht, ✳ uͤberkom̄en ist, ✳ daran ich wol gnuͤgig bin. ✳ hieruͦmb so sag
und lasz ich fuͤr mich, min erben und nachkom̄en ✳ das obgemelt gotzhùsz, ✳ des inhaber,
castenvoͤgt, ✳ verwalter unnd dero nachkom̄en ✳ und alle, die soͤllicher handel beruͤren mag, ✳
mins zuͦ geprachten guͦts, ✳ lybdings, ✳ cleider und cleinetter, ✳ wie das namen hatt, ✳ quit,
ledig und losz. ✳ also das inhaber genanten gotzhuͦsz hinfuͤr geruͤwigett und unersuͦcht
sin und blyben ✳ und ouch ich deszhalb an̄ das genant closter kein wytter endrùng, ansprach
nach gerechtigkeitt haben noch fuͤrneͤmen, ✳ sonder sol es minthalb in allweg onbeladen
und on angefochten sin, ✳ on verhindertt alles, dasz ich darwyder zuͦ hylff, schirm unnd
handthabùng brùchen moͤchte. ✳ dan ich mich deszselben ouch aller fuͤnd, uszzuͤg und
gfaͤrd, dispensation, ✳ ouch geystlicher und weltlicher fryùng und fuͤrsehùng, wie oder usz was
gruͦnds ✳ die uszgepracht unnd erlangt moͤchten werden, ✳ unnd besonder ouch des rechtens,
so dan̄ spricht ein gmeine verzichùng verfahe nit, ein sunderbare gange dan vor, ✳ welliches
ich mich ouch entzigen und begeben ✳ truͤwlich und on alle gfeͣrd. ✳ ich hab ouch soͤllichs
alles mit wuͤssen, guͦnst und willen ✳ mines lieben vatters, Caspar Fryen, stattschriber zuͦ
Zuͤrich, gehandlett, volstreckt und volbracht. ✳ und darùff zuͦ bestand und sicherheit aller
obgeschribnen handlùng und enzichùng ✳ hab ich mit sondrem flysz gepetten und erbetten
den obgedachten minen vatter, ✳ das er sin eigen insigel fuͤr mich, mine erben und nachkomen ✳ offenlich gehenckt hatt an disen brieff, ✳ der geben ist uff den einlifften tag brachmanotz, ✳ als man von Crists gepùrt fuͤnffzehenhùnder zweinzig unnd vier jar gezelt
hatt. unnd ich, Caspar Fry, beken̄, ✳ das alles das wie obstatt mit minem gùnst unnd
wuͤssen beschehen unnd volstreckt ist, ✳ uff zytt unnd tag oben begriffen. ✳
1524 , Juni 11 .
F. Aargau
Margreta Schachin ✳
qùittung ✳
1524